**DÔVODOVÁ SPRÁVA**

**A. Všeobecná časť**

Návrh ústavného zákona, ktorým sa dopĺňa Ústava Slovenskej republiky č. 460/1992 Zb. v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Vladimíra Marcinková, Marián Viskupič a Vladimír Ledecký.

**Cieľom návrhu ústavného zákona je zakotviť do ústavy možnosť, aby okrem situácie predvídanej ústavou (vymenovanie za člena vlády) sa mandát poslanca neuplatňoval, avšak nezanikol ani v prípadoch, kedy tak ustanoví zákon. Ide o ústavné splnomocnenie, kedy je zákonodarcovi daná možnosť, nie povinnosť, aby zákonom stanovil ďalšie obdobia, počas ktorých mandát poslanca nezaniká, iba sa neuplatňuje.**

Predkladaný návrh je legislatívnou dvojičkou k súbežne predkladanej novele rokovacieho poriadku, ktorou sa zavádza pravidlo, že mandát poslanca nezaniká, iba sa neuplatňuje, ak sa poslanec nachádza na materskej alebo otcovskej dovolenke.

Predložený návrh ústavného zákona má neutrálny vplyv na rozpočet verejnej správy, nemá negatívny vplyv na podnikateľské prostredie, má pozitívny sociálny vplyv a pozitívny vplyv na manželstvo, rodičovstvo a rodinu. Návrh ústavného zákona nemá negatívny vplyv na životné prostredie a ani na informatizáciu spoločnosti. Návrh ústavného zákona rovnako nemá negatívny vplyv a ani na služby verejnej správy na občana.

Návrh ústavného zákona nie je v rozpore s inými ustanoveniami Ústavy Slovenskej republiky, inými ústavnými zákonmi Slovenskej republiky, je v súlade medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Navrhuje sa doplnenie čl. 77 novým odsekom 3 podľa ktorého mandát poslanca nezaniká, iba sa neuplatňuje ani v prípadoch, ak tak ustanoví zákon. Ide o ústavné splnomocnenie, ktoré zákonodarca môže, ale nemusí využiť.

**K čl. II**

Navrhuje sa nadobudnutie účinnosti ústavného zákona na 1. marca 2024.